钦定古今图书集成/理学汇编/字学典/第096卷 > 卫恒
## 钦定古今图书集成/理学汇编/字学典/第096卷 > 卫恒

按《晋书》本传：“卫恒，字巨山，少辟齐王府，转太子庶子、
黄门郎。善草隶书，为《四体书势》。”

按《书断》：“卫恒，瓘之仲子。瓘尝云：‘我得伯英之筋’”，恒得
其骨。巨山善古文，得汲冢古文。论楚事者最妙，恒尝
玩之，作四体书势，并造散隶书。元康中，楚王玮害之，
年四十。古文章草，草书入妙，隶入能。　又按《书断》：卫
恒祖述飞白，造散隶书，开张隶体，微露其白，拘束于
飞白，潇洒于隶书。

按《十八体书》，卫恒作“云书。”笔动若飞，字张如云，卫氏
即垂云之祖。

按《宣和书谱》：“卫恒博雅不凡，作四体书，曰草，曰章草，
曰隶，曰散隶。”然见于世者，多其草字。论者以谓如插
花美人，舞笑鉴台，是其便娟有馀，而刚健非所长也。
今御府所藏草书一：《往来帖》。